Document ID: 32012D0349
Publication Date: 2012-06-27

Title and Content:
KOMISIJAS ĪSTENOŠANAS LĒMUMS
(2012. gada 27. jūnijs)
par Savienības finansiālo ieguldījumu Šmalenbergas vīrusa pētījumiem Beļģijā, Vācijā, Spānijā, Francijā, Itālijā, Nīderlandē un Apvienotajā Karalistē
(izziņots ar dokumenta numuru C(2012) 4203)
(Autentisks ir tikai teksts angļu, franču, holandiešu, itāļu, spāņu un vācu valodā)
(2012/349/ES)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Padomes 2009. gada 25. maija Lēmumu 2009/470/EK par izdevumiem veterinārijas jomā (1) un jo īpaši tā 23. pantu,
tā kā:
(1)
Saskaņā ar Finanšu regulas 75. pantu un Īstenošanas kārtības 90. panta 1. punktu pirms izdevumu saistību uzņemšanās no Eiropas Savienības budžeta iestāde vai institūcijas, kam iestāde ir deleģējusi attiecīgas pilnvaras, pieņem finansēšanas lēmumu, kurā izklāstītas ar izdevumiem saistītās darbības būtiskās sastāvdaļas.
(2)
Šmalenbergas vīruss ir jauns atgremotāju patogēns, ko parasti ieskaita Bunyaviridae dzimtas Orthobunyavirus ģints Simbu serogrupā. Par šo jauno patogēnu ir ļoti maz informācijas, un lielākā daļa pieņēmumu ir izdarīti, izmantojot pieejamo informāciju par citiem Simbu serogrupas vīrusiem.
(3)
Savienībā ir izolēti tikai daži Orthobunyavirus ģints vīrusi (piem., California serogrupas Tahyna vīruss), bet tas līdz šim nav izdarīts Simbu serogrupā. Šmalenbergas vīruss pirmo reizi tika atklāts 2011. gada novembrī Vācijā no slimiem dzīvniekiem iegūtos paraugos, kas tika ņemti 2011. gada vasarā un rudenī. Nīderlandē 2011. gada decembrī tika ziņots par jaundzimušiem jēriem ar iedzimtām malformācijām, kas tika saistītas ar šā vīrusa klātbūtni. Vēlāk, 2012. gada martā, Beļģija, Vācija, Apvienotā Karaliste, Francija, Luksemburga, Itālija un Spānija ziņoja par nedzīviem dzimušiem pēcnācējiem un iedzimtām malformācijām. Šmalenbergas vīrusa klātbūtne tika apstiprināta polimerāzes ķēdes reakcijas (PCR) testos.
(4)
Šī ir pirmā reize, kad Savienībā ir izolēts Šmalenbergas vīruss, tāpēc nav saskaņotu noteikumu par tā kontroli vai ziņošanu.
(5)
Nav pieejami efektīvi diagnostikas instrumenti, ar kuriem novērtēt Šmalenbergas vīrusa faktisko izplatību un tā ietekmi uz dzīvnieku veselību.
(6)
Vairāki tirdzniecības partneri, pirms atsākt tirdzniecību, vēlas saņemt papildu zinātnisko informāciju un tāpēc ir veikuši pagaidu aizsardzības pasākumus, tostarp noteikuši tirdzniecības ierobežojumus un pieprasījuši papildu garantijas atsevišķām patēriņa precēm.
(7)
Lauksaimniecības padome 2012. gada 23. janvārī pieprasīja Komisijai veikt darbības saistībā ar šo jauno slimību.
(8)
Sanāksmē, kas notika 2012. gada 14. februārī, Komisija ciešā sadarbībā ar dalībvalstīm noteica prioritātes un jomas, kurās ir jāsavāc papildu informācija, pirms tiek apsvērta iespēja izstrādāt tiesību aktus veterinārijas jomā par šo jauno infekciju. Runa ir par mehānismiem, kas izraisa saslimšanu (patoģenēze), epidemioloģiju, īpaši koncentrējoties uz pārnešanas veidiem, saimniekdzīvnieku loku, slimības vektoriem un avotiem, kā arī uz to, lai apstiprinātu šā vīrusa zoonozes potenciālu un metodes, ar kurām diagnosticēt slimību no dzīvniekiem ņemtos paraugos, un veikt to validāciju.
(9)
Beļģija, Vācija, Spānija, Francija, Itālija, Nīderlande un Apvienotā Karaliste ir izstrādājušas tādu zinātnisko pētījumu plānu, kuros tiktu iegūtas zināšanas par Šmalenbergas vīrusu iepriekš minētajās jomās, un 2012. gada 5. martā iesniedza tos Komisijā, lūdzot ES finansiālo atbalstu.
(10)
Dažus no zinātniskajiem pētījumiem ir iesniegušas vairākas dalībvalstis kopā, un šajos gadījumos, kā arī skaidrības nolūkā viena no partnervalstīm ir norādīta kā šīs valstu grupas koordinatorvalsts, kas ir atbildīga par saziņu ar Komisiju un tehnisko ziņojumu pārsūtīšanu.
(11)
Saskaņā ar Lēmuma 2009/470/EK 22. pantu Savienība var veikt vai palīdzēt dalībvalstīm vai starptautiskām organizācijām veikt vajadzīgos tehniskos un zinātniskos pasākumus, lai izstrādātu ES tiesību aktus veterinārijas jomā un attīstītu izglītību vai apmācību veterinārijas jomā.
(12)
Pētījumiem par Šmalenbergas vīrusu, ko īsteno Beļģija, Vācija, Spānija, Francija, Itālija, Nīderlande un Apvienotā Karaliste, būtu jāpiešķir finansiālais ieguldījums, jo šo pētījumu rezultāti var sniegt jaunu informāciju par iepriekš minētajiem jautājumiem.
(13)
Komisija ir izvērtējusi visus priekšlikumus un izvēlējusies tos, kas atbilst saskaņotajām prioritātēm. Ņemot vērā resursus, kas ir vajadzīgi pētījumu izstrādei, un to, ka, lai iegūtu minētos rezultātus, attiecīgās darbības ir jāsāk pēc iespējas ātrāk, to finansēšanu ir lietderīgi sākt no 2012. gada 1. aprīļa.
(14)
Saskaņā ar Padomes 2005. gada 21. jūnija Regulu (EK) Nr. 1290/2005 par kopējās lauksaimniecības politikas finansēšanu (2) veterinārie pasākumi jāfinansē no Eiropas Lauksaimniecības garantiju fonda. Finanšu kontroles nolūkā piemēro minētās regulas 9., 36. un 37. pantu.
(15)
Finansiālo ieguldījumu izmaksa būtu jāveic ar nosacījumu, ka plānotie pētījumi ir faktiski veikti un ka iestādes piekrīt sniegt Komisijai visu nepieciešamo informāciju.
(16)
Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO LĒMUMU.
1. pants
1. Savienība piešķir finansiālo palīdzību Beļģijai, Vācijai, Spānijai, Francijai, Itālijai, Nīderlandei un Apvienotajai Karalistei, lai tās veiktu zinātniskos pētījumus par Šmalenbergas vīrusu, kā aprakstīts I pielikumā. Šis lēmums Finanšu regulas 75. panta nozīmē ir finansēšanas lēmums.
2. Savienības finansiālais ieguldījums:
a)
ir 50 % no attiecināmajām izmaksām, kas katrai 1. punktā minētajai dalībvalstij radušās saistībā ar I pielikumā uzskaitītajiem pētījumiem un atbilst II pielikumā izklāstītajiem budžetiem par laikposmu no 2012. gada 1. aprīļa līdz 2013. gada 31. decembrim;
b)
nepārsniedz šādu summu:
i)
EUR 438 615 Beļģijai,
ii)
EUR 595 883 Vācijai,
iii)
EUR 146 590 Spānijai,
iv)
EUR 589 380 Francijai,
v)
EUR 124 120 Itālijai,
vi)
EUR 639 342 Nīderlandei,
vii)
EUR 371 811 Apvienotajai Karalistei;
c)
Beļģija, Vācija, Spānija, Francija, Itālija, Nīderlande un Apvienotā Karaliste vai, ja zinātniskos pētījumus veic vairākas dalībvalstis grupā, koordinatorvalsts atbilstīgi I pielikumam Komisijai:
-
ne vēlāk kā 2013. gada 31. martā par katru projektu iesniedz starpposma tehnisko pārskatu,
-
ne vēlāk kā 2014. gada 31. martā par katru projektu iesniedz galīgo tehnisko pārskatu;
d)
Beļģija, Vācija, Spānija, Francija, Itālija, Nīderlande un Apvienotā Karaliste Komisijai:
-
ne vēlāk kā 2014. gada 31. martā iesniedz atbilstīgi IV pielikumam sagatavotu finanšu pārskatu papīra un elektroniskā formātā. Attaisnojošos dokumentus, ar kuriem apliecina visus atmaksāšanas pieteikumā minētos izdevumus, nosūta Komisijai pēc pieprasījuma;
e)
pētījumu rezultātiem jābūt pieejamiem Komisijai, visām dalībvalstīm un EFSA, un ar tiem jāiepazīstina Pārtikas aprites un dzīvnieku veselības pastāvīgā komiteja.
2. pants
1. Ar šo lēmumu apstiprinātais maksimālais kopējais ieguldījums izmaksu segšanai, kas radušās, veicot 1. panta 1. punktā minēto darbu, ir noteikts EUR 2 905 741 apmērā, un to finansē no Eiropas Savienības 2012. gada vispārējā budžeta šādas budžeta pozīcijas:
-
budžeta pozīcija Nr. 17 04 02 01.
2. Izdevumi, kas saistīti ar projektos iesaistīto personālu, palīgmateriāliem, pētījumiem ar dzīvniekiem, ceļošanas izmaksas, kas vajadzīgas, lai dotos uz sanāksmēm, un pieskaitāmās izmaksas atbilstīgi III pielikumā izklāstītajiem noteikumiem ir attiecināmās izmaksas, ievērojot 1. pantā noteiktos ierobežojumus.
3. Savienības finansiālo ieguldījumu izmaksā pēc tam, kad ir iesniegti un apstiprināti 1. panta 2. punkta c) un d) apakšpunktā minētie pārskati un attaisnojošie dokumenti.
3. pants
Šis lēmums ir adresēts Beļģijas Karalistei, Vācijas Federatīvajai Republikai, Spānijas Karalistei, Francijas Republikai, Itālijas Republikai, Nīderlandes Republikai un Lielbritānijas un Ziemeļīrijas Apvienotajai Karalistei.
Briselē, 2012. gada 27. jūnijā

Classification:
Level 1 Categories: 100143
100158
100156
100161
100144
Level 2 Categories: 100277
100283
100171
100177
100282
100262
100250
100245
Level 3 Categories: 2442
5283
2460
122
2914
2106
4590
913
4845
1005
912
2200
5877
All Categories: 1085
1318
1445
1519
1755
2286
2924
3774
4839
5856
863
922